[pic] | KOMISIJA EVROPSKIH SKUPNOSTI |

Bruselj, 11.7.2006

COM(2006) 393 konč.

Predlog

UREDBA SVETA

o spremembi Uredbe (ES) št. 234/2004 o nekaterih omejevalnih ukrepih proti Liberiji in razveljavitvi Uredbe (ES) št. 1030/2003

(predložila Komisija)

OBRAZLOŽITVENI MEMORANDUM

1. Uredba (ES) št. 234/2004 glede Liberije izvaja prepoved nekaterih storitev v zvezi z orožjem in vojaško opremo, prepoved uvoza oblovine in lesnih izdelkov ter prepoved uvoza surovih diamantov v skladu s skupnima stališčema 2004/137/SZVP in 2006/31/SZVP ter Resolucijo 1521 (2003) Varnostnega sveta ZN in drugimi zadevnimi resolucijami Varnostnega sveta ZN.

2. Z resolucijama 1683 (2006) z dne 13. junija 2006 in 1689 (2006) z dne 20. junija 2006 je Varnostni svet ZN določil dodatno izjemo pri prepovedi nekaterih storitev v zvezi z orožjem in vojaško opremo ter začasno ukinitev prepovedi uvoza oblovine in lesnih izdelkov za obdobje devetdesetih dni. Po tem roku bo Varnostni svet odločil, ali bo prepoved uvoza oblovine in lesnih izdelkov ukinjena, do 20. decembra 2006 pa bo pregledal, ali so vsi preostali omejevalni ukrepi v zvezi z Liberijo še vedno potrebni.

3. Svet pripravlja Skupno stališče SZVP o izvajanju teh določb.

4. Ob upoštevanju tega Komisija predlaga ustrezno spremembo Uredbe (ES) št. 234/2004.

Predlog

UREDBA SVETA

o spremembi Uredbe (ES) št. 234/2004 o nekaterih omejevalnih ukrepih proti Liberiji in razveljavitvi Uredbe (ES) št. 1030/2003

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 60 in 301 Pogodbe,

ob upoštevanju skupnih stališč 2006/31/SZVP o podaljšanju omejevalnih ukrepov proti Liberiji[1] in 2006/…/SZVP o spremembi in podaljšanju nekaterih omejevalnih ukrepov proti Liberiji[2],

ob upoštevanju predloga Komisije[3],

ob upoštevanju naslednjega:

(1) Zaradi izvajanja ukrepov proti Liberiji, uvedenih z Resolucijo 1521 (2003) Varnostnega sveta Združenih narodov (v nadaljnjem besedilu RVSZN), je Skupno stališče 2004/137/SZVP o omejevalnih ukrepih proti Liberiji[4] določilo izvajanje ukrepov, določenih v RVSZN 1521 (2003) glede Liberije, in prepoved finančne pomoči za Liberijo v zvezi z vojaškimi dejavnostmi. Skupno stališče 2006/31/SZVP o podaljšanju omejevalnih ukrepov proti Liberiji z dne 23. januarja 2006 je potrdilo podaljšanje omejevalnih ukrepov iz Skupnega stališča 2004/137/SZVP za dodatno obdobje v skladu z Resolucijo 1647 (2005) Varnostnega sveta ZN.

(2) Uredba (ES) št. 234/2004[5] prepoveduje zagotavljanje tehnične in finančne pomoči za Liberijo v zvezi z vojaškimi dejavnostmi ter prepoveduje uvoz surovih diamantov iz Liberije ter uvoz oblovine in lesnih izdelkov s poreklom iz te države.

(3) Ob upoštevanju razvoja dogodkov v Liberiji je Varnostni svet ZN dne 13. junija 2006 sprejel RVSZN 1683 (2006) o uvedbi nekaterih izjem pri prepovedi tehnične pomoči v zvezi z vojaškimi dejavnostmi, ki jo določa odstavek 2(b) RVSZN 1521 (2003).

(4) Dne 20. junija 2006 je Varnostni svet ZN sprejel Resolucijo 1689 (2006). Določil je podaljšanje prepovedi uvoza diamantov, ne pa prepovedi uvoza oblovine in lesnih izdelkov s poreklom iz Liberije, ki jo je uvedel odstavek 10 RVSZN 1521 (2003) in ki je po več podaljšanjih prenehala veljati 20. junija 2006. Varnostni svet je izrazil svojo odločenost, da ponovno uvede to prepoved, če v roku devetdesetih dni Liberija ne odobri gozdarske zakonodaje, ki jo je predložil svet za nadzor reforme gozdarstva, ki ga je ustanovila liberijska vlada.

(5) Ob upoštevanju teh resolucij ter skupnih stališč 2006/31/SZVP in 2006/…/SZVP je treba začasno ukiniti prepoved uvoza oblovine in lesnih izdelkov s poreklom iz Liberije, določeno v členu 6(2) Uredbe (ES) št. 234/2004 in spremeniti člena 3 in 4 navedene uredbe, zlasti zaradi omogočanja pomoči za policijske in varnostne sile liberijske vlade v skladu z nekaterimi pogoji.

(6) Primerno je, da se za te spremembe določi veljavnost za nazaj do datuma sprejetja RVSZN 1689 (2006) –

SPREJEL NASLEDNJO UREDBO:

Člen 1

Uredba (ES) št. 234/2004 se spremeni:

(1) Člen 3 se nadomesti:

„Člen 3

1. Z odstopanjem od člena 2 v Prilogi I navedeni pristojni organ države članice, v kateri ima ponudnik storitev svoj sedež, lahko odobri zagotovitev:

(a) tehnične pomoči, financiranja in finančne pomoči v zvezi z

(i) orožjem in pripadajočim materialom, pri čemer so taka pomoč ali storitve namenjene samo v podporo Misije Združenih narodov v Liberiji in uporabo le-tej, ali

(ii) orožjem in strelivom v varstvu Posebne varnostne službe za neovirano operativno rabo, ki je bilo pred 13. junijem 2006 dodeljeno članom te službe za namene usposabljanja, v skladu z odobritvijo odbora, ustanovljenega na podlagi odstavka 21 Resolucije 1521 (2003) Varnostnega sveta ZN ;

(b) financiranja in finančne pomoči v zvezi z:

(i) orožjem in pripadajočim materialom, namenjenima samo v podporo in uporabo v okviru mednarodnega programa usposabljanja ter reform za liberijske oborožene sile in policijo, pod pogojem, da je izvoz, prodajo, pošiljke ali transfer zadevnega orožja ali pripadajočega materiala odobril odbor, ustanovljen na podlagi odstavka 21 Resolucije 1521(2003) Varnostnega sveta ZN,

(ii) nesmrtonosno vojaško opremo, namenjeno samo za človekoljubno ali zaščitno uporabo, pod pogojem, da je izvoz, prodajo, pošiljke ali transfer zadevne opreme odobril odbor, ustanovljen na podlagi odstavka 21 Resolucije 1521 (2003) Varnostnega Sveta ZN, ali

(iii) orožjem in strelivom, namenjenima za uporabo članov policijskih in varnostnih sil liberijske vlade, ki so bili potrjeni in usposobljeni od začetka Misije Združenih narodov v Liberiji oktobra 2003, pod pogojem, da je izvoz, prodajo, pošiljke ali transfer zadevnega orožja ali streliva odobril odbor, ustanovljen na podlagi odstavka 21 Resolucije 1521 (2003) Varnostnega Sveta ZN .

2. Odobritve se ne izdajo za že izvedene dejavnosti.“

(2) Člen 4 se nadomesti:

„Člen 4

1. Če je take dejavnosti vnaprej odobril odbor, ustanovljen na podlagi odstavka 21 Resolucije 1521 (2003) Varnostnega sveta ZN, in z odstopanjem od člena 2 te uredbe, v Prilogi I navedeni pristojni organ države članice, v kateri ima izvajalec storitev svoj sedež, lahko odobri zagotavljanje tehnične pomoči v zvezi z

(a) orožjem in pripadajočim materialom, namenjenima samo za podporo in uporabo v okviru mednarodnega programa usposabljanja ter reform za liberijske oborožene sile in policijo,

(b) nesmrtonosno vojaško opremo, namenjeno samo za človekoljubno ali zaščitno uporabo, ali

(c) orožjem in strelivom, namenjenima za uporabo članov policijskih in varnostnih sil liberijske vlade, ki so bili potrjeni in usposobljeni od začetka Misije Združenih narodov v Liberijo oktobra 2003.

Odobritev odbora, ustanovljenega na podlagi odstavka 21 Resolucije 1521 (2003) Varnostnega sveta ZN, mora zahtevati v Prilogi I navedeni pristojni organ države članice, v kateri ima izvajalec storitev svoj sedež.

Odboru, ustanovljenemu na podlagi odstavka 21 Resolucije 1521 (2003) Varnostnega sveta ZN, predložita vlada zadevne države članice in liberijska vlada skupni zahtevek za odobritev tehnične pomoči v zvezi z orožjem in strelivom iz točke (c).

2. Odobritve se ne izdajo za že izvedene dejavnosti.“

(3) Člen 6(2) začasno ne velja do 18. septembra 2006.

Člen 2

Ta uredba začne veljati na dan po objavi v Uradnem listu Evropske unije .

Uporablja se od 20. junija 2006.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 19, 24.1.2006, str. 38.

[2] UL L .., .7.2006, str. …

[3] UL C […], […], str. […].

[4] UL L 40, 12.2.2004, str. 35. Skupno stališče, kakor je bilo spremenjeno s Skupnim stališčem 2004/902/SZVP (UL L 379, 24.12.2004, str. 113).

[5] UL L 40, 12.2.2004, str. 1. Uredba, kakor je bila nazadnje spremenjena z Uredbo (ES) št. 1452/2005 (UL L 230, 7.9.2005, str. 11).